પાઠ 16
મિશનરી સંદેશ
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 8: પવિત્ર આત્માનાં કાર્યો

	બાળકોને શીખવવું કે પાઉલ અને બાર્નાબાસે ઈસુ ખ્રિસ્ત વિશે સાક્ષી કેવી રીતે આપી.

… હું ઇચ્છું છું કે તમે જાણો કે ઈસુ દ્વારા તમને પાપોની માફીની જાહેરાત કરવામાં આવે છે.



પાઠની રજૂઆત
શરૂઆત
કેટલીકવાર જ્યારે લોકો આપણી સાથે વાત કરે છે ત્યારે તેઓ શું કહે છે તે સાંભળવા આપણે એટલા ઉત્સુક હોઈએ છીએ કે ખૂબ ધ્યાનથી સાંભળીએ છીએ. બીજી વખતે આપણને રસ હોતો નથી, તેથી આપણે તેમના શબ્દો પ્રત્યે કાન બંધ કરી દઈએ છીએ; આપણે તેમને સાંભળીએ છીએ, પણ ખરેખર ધ્યાનથી સાંભળતા નથી.
પાઠના મુખ્ય મુદ્દાઓ
	1.ચિત્ર 16 બતાવો. પાઉલ અને બાર્નાબાસને તેમની સ્થાનિક મંડળી દ્વારા ચારેબાજુ મુસાફરી કરીને લોકોને ઈસુ વિશે કહેવા મોકલવામાં આવ્યા હતા. જ્યારે પણ તેઓ કોઈ નવા શહેરમાં પહોંચતા, ત્યારે તેઓ સૌપ્રથમ સભાસ્થાનમાં જતા (13:14). યાદ છે, સભાસ્થાન એટલે યહૂદી ધર્મના લોકો માટે ઉપાસના અને પ્રાર્થનાનું સ્થાન?
	2.તેઓ જે શહેરોમાં પહોંચ્યા તેમાંનું એકનું નામ પણ અંત્યોખ હતું, પણ તે દુનિયાના બીજા ભાગમાં હતું, જે અંત્યોખથી તેઓ પોતાની મિશનરી મુસાફરી પર નીકળ્યા હતા તેનાથી જુદું. મુલાકાતી તરીકે, પાઉલને સભાસ્થાનની સાપ્તાહિક સભામાં આવેલા લોકોને બોલવા આમંત્રણ આપવામાં આવ્યું. ત્યાં યહૂદીઓ તેમજ યહૂદી ધર્મ સ્વીકારનાર બિનયહૂદીઓ હતા (13:15-16).
	3.પાઉલે લોકોને આ રીતે શીખવ્યું: ઇઝરાયલના ઈશ્વરે આપણા પિતૃઓ (ઈબ્રાહીમ, ઇસહાક અને યાકૂબ) ને પસંદ કર્યા અને તેમને મહાન પ્રજા બનાવી. તેમની વચ્ચેના પ્રબોધકો અને શિક્ષકો ઘણાં વર્ષો સુધી એક વ્યક્તિ વિશે બોલ્યા જે આવીને તેમને બચાવશે. રાહ પૂરી થઈ છે, તારનાર આવી ગયા છે. તે પ્રભુ ઈસુ ખ્રિસ્ત છે. પણ યહૂદીઓએ ઈસુ કોણ છે તે ઓળખ્યું નહિ (13:17-27).
	4.પછી પાઉલે ઈસુ વિશે શુભ સમાચાર કહ્યા. ઈસુએ કોઈ ખોટું કર્યું ન હતું, છતાં તેમને મારી નાખવામાં આવ્યા. પણ ઈશ્વરે તેમને મૂએલાંમાંથી ઉઠાડ્યા. તે જીવંત છે અને ફરી કદી મરશે નહિ. જેઓ ઈસુ ખ્રિસ્તમાં ભરોસો રાખે છે તે સૌ ઈશ્વર સમક્ષ નિર્દોષ ઠરે છે, પણ જેઓ આ સત્યની મશ્કરી કરે છે તેઓ પોતાનાં પાપની સજા ભોગવશે (13:28, 30, 37-41).
	5.ફરીથી ચિત્ર 16 જુઓ. કેટલાકે પાઉલના સંદેશનો સ્વીકાર કર્યો. બીજા ગુસ્સે થયા. ચિત્રમાં જુદા જુદા વલણો દર્શાવો.
	6.પાઉલ અને બાર્નાબાસને આવતા અઠવાડિયે ફરીથી બોલવા આમંત્રણ આપવામાં આવ્યું. કેટલાક લોકો તેમની સાથે ઘરે ગયા, કારણ કે તેઓ વધુ સાંભળવાની રાહ જોઈ શકતા ન હતા (13:42-43).
	7.આવતા અઠવાડિયે સભાસ્થાન ભરાઈ ગયું. ઘણા યહૂદીઓ ગુસ્સે થયા કે ઘણી જુદી જુદી જાતિના લોકો આવ્યા હતા. તેઓ એવું માનતા રહેવા માંગતા હતા કે ઈશ્વર ફક્ત ઇઝરાયલના લોકોને જ પ્રેમ કરે છે. તેઓ પાઉલ અને બાર્નાબાસની ઈર્ષ્યા પણ કરતા હતા કારણ કે શહેરના લગભગ બધા જ તેમને સાંભળવા આવ્યા હતા. તેઓ સુવાર્તા વહેંચવા કે સાંભળવા માંગતા ન હતા (13:44-46).
	8.જેમણે ખ્રિસ્તી વિશ્વાસનો સ્વીકાર કર્યો તેમણે અંત્યોખમાં પણ મંડળી સ્થાપી (13:48-49). કમનસીબે, યહૂદીઓના ગુસ્સાને કારણે પાઉલ અને બાર્નાબાસને ત્યાંથી જવું પડ્યું. તેઓ સુવાર્તાને વધુ જગ્યાએ લઈ ગયા (13:50-52).
વાર્તા પ્રત્યે આપણો પ્રતિભાવ
ઈશ્વર આપણને સંદેશ ન સાંભળ્યો હોય તેવા લોકો સુધી સુવાર્તા લઈ જવા કહે છે. બધા સાંભળશે અને વિશ્વાસ કરશે નહિ, પણ દરેકને ઈસુ ખ્રિસ્તના શુભ સમાચાર સાંભળવાની તક આપવી જ જોઈએ.
ચાલો પાઠ 15 ના અંતે આપણે જે નહિ પહોંચેલી જાતિઓ કે લોકો વિશે વાત કરી તેમના માટે પ્રાર્થના કરતા રહીએ.
મુખપાઠ કલમ દૃઢ કરાવો
પાઠ 16 – મિશનરી સંદેશ	પાનું 




